**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

 **în intervalul 31.10.2018, ora 8.00 – 01.11.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 01.11.2018, ora 7.00**

**RÂURI**

Debitele au fost, în general, staționare, exceptând râurile din bazinele: Vișeu, Iza, Tur, cursul inferior al Someşului şi cursul superior al Prutului, unde au fost în scădere.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vișeu, Crișul Repede, Arieş, bazinele superioare ale Crișului Negru și Crișului Alb, pe cursul inferior al Mureșului, cursul superior și mijlociu al Moldovei, cursul superior al Trotușului, cursurile mijlocii ale Siretului, Buzăului și Bistriței şi mai mici (10-30% din mediile multianuale lunare) pe râurile din bazinele hidrografice Moravița, Bârlad, Jijia, pe unii afluenţi din bazinul superior al Argeşului (R. Doamnei, Vâlsan).

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi în general staționare.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 31.10 – 01.11.2018 a fost în creştere, având valoarea de 2.400 m3/s, sub media multianuală a lunilor octombrie (3850 m3/s) şi noiembrie (4.650 m3/s).

În aval de Porţile de Fier debitele au fost în creștere pe sectorul Gruia – Bechet, în general în scădere pe sectorul Corabia – Brăila şi staţionare pe sectorul Galaţi – Tulcea.

Debitul la intrarea în ţară (secţiunea Baziaş) va fi în creştere (2.600 m3/s).

În aval de Porţile de Fier debitele vor fi în creştere pe sectorul Gruia – Zimnicea şi relativ staţionare pe sectorul Giurgiu – Tulcea.

**2.** **Situaţia meteorologică în intervalul 31.10.2018, ora 8.00 – 01.11.2018, ora 6.00**

**ÎN ŢARĂ**

În aproape toată țara, pe parcursul zilei, vremea a fost frumoasă, cu cer mai mult senin, iar regimul termic a fost caracterizat de valori cu 9 până la 14 grade mai ridicate decât cele normale pentru sfârșitul lunii octombrie. Excepție au făcut estul Moldovei unde au persistat norii stratiformi, dar și litoralul unde temporar s-a format ceață, condiții în care abaterea temperaturilor față de media multianuală a fost mai redusă (3...6 grade). Astfel, temperaturile maxime s-au încadrat între 15 grade la Cotnari și 29 de grade la Titu și București-Filaret. Începând de seara nebulozitatea joasă s-a extins deasupra regiunilor estice și sud-estice, unde pe spații mici a apărut din nou și ceața, iar în jumătatea de vest cerul a devenit parțial noros. Vântul a suflat slab și moderat, cu unele intensificări în zona montană înaltă. La ora 06.00, valorile termice erau cuprinse între 2 grade la Miercurea Ciuc și 20 de grade la Oravița și Moldova Nouă. În orele dimineților ceața s-a semnalat izolat și în depresiuni.

*Observație: începând de ieri, de la ora 06.00, au fost în vigoare 6 mesaje de atenționare cod galben privind fenomene meteorologice periculoase imediate, 4 emise de SRPV Constanța și câte 1 de SRPV Bacău, respectiv SRPV Sibiu.*

**LA BUCUREŞTI**

Vremea a fost frumoasă și în continuare cu mult mai caldă decât normal la sfârșitul lunii octombrie. Cerul, mai mult senin ziua și în prima parte a nopții, s-a acoperit spre dimineață. Vântul a suflat slab și moderat. Temperatura maximă a fost de 28 de grade la Afumați și Băneasa și 29 de grade la  Filaret (valori cu 14 grade peste media multianuală a datei). La ora 06.00 se înregistrau 14 grade la toate stațiile meteo.

**3. Prognoza meteorologică în intervalul 01.11.2018, ora 8.00 – 02.11.2018, ora 8.00**

**ÎN ŢARĂ**

În estul și în sud-estul țării, unde -mai ales în prima parte a zilei și noaptea- va fi nebulozitate joasă, condiții de ceață și posibil burniță, valorile termice vor marca o scădere, continuând totuși să se situeze peste cele normale în această perioadă din an. În restul teritoriului, vremea se va menține deosebit de caldă; cerul va fi variabil ziua și va avea înnorări temporare noaptea când izolat va ploua slab, iar ceața se va semnala pe spații mici, în special în zonele depresionare. Vântul va sufla slab și moderat, cu intensificări la munte, îndeosebi pe creste, dar trecător și la cote mai reduse și în regiunile vestice și sud-vestice. Temperaturile maxime se vor încadra între 16 și 26 de grade, posibil mai mici pe litoral; minimele termice vor fi de la 4...5 grade în depresiunile din estul Transilvaniei până la 16...18 grade în Banat.

**LA BUCUREŞTI**

Valorile termice vor marca o scădere accentuată față de zilele precedente, continuând totuși să se situeze peste cele normale ale perioadei. Cerul va fi variabil în orele amiezii, dar în restul timpului vor fi nori joși, condiții de ceață și trecător posibil burniță. Vântul va sufla slab până la moderat. Temperatura maximă va fi de 19...20 de grade, iar cea minimă de 11...12 grade.

***II. CALITATEA APELOR***

Nu s-au inregistrat evenimente deosebite.

***III. CALITATEA MEDIULUI***

1. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate în data de 30.10.2018, în cadrul *Reţelei Naţionale de Monitorizare*, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**2. În domeniul solului şi vegetaţiei**

***Garda Forestieră Suceava*** informează despre producerea, la data de 30.10.2018, la ora 12.00, unui incendiu de litieră, care a afectat o suprafață de 0.15 ha într-o pădure privată pe raza O.S. Fălticeni, jud. Suceava. Incendiul a fost stins în acceași zi, la ora 13.30, în urma intervenției a 10 reprez. silvici, 1 pompier și a 16 cetățeni. Cauza producerii incendiului: neidentificată.

***Garda Forestieră Suceava*** informează despre producerea, la data de 30.10.2018, la ora 14.00, unui incendiu de litieră care a afectat o suprafață de 2 ha într-o pădure privată pe raza O.S. Livezi, jud Bacău. Incendiul a fost stins în acceași zi la ora 18.00, în urma intervenției a 9 reprez silvici, 30 pompieri si a 4 cetateni. Cauza producerii incendiului: neidentificata.

***Direcția Silvică Argeș*** informează despre producerea, la data de 30.10.2018, la ora 12.50, unui incendiu de litieră, care a afectat o suprafață de 0.10 ha într-o pădure privată pe raza O.S. Costești, comuna Albota, jud. Argeș. Incendiul a fost stins în acceași zi, la ora 15.30, în urma intervenției a 14 reprez. silvici, 8 pompieri, 2 polițiști și a 15 cetățeni. Cauza producerii incendiului: neidentificată.

***Comisariatul Județean Constanța, din cadrul Gărzii Naționale de Mediu,*** informează telefonic despre producerea, la data de 31.10.2018, ora 09.00, unui incendiu de cauciucuri și deșeuri vegetale, suprafața afectată fiind de cca. 10 mp, pe strada Dâmboviței, nr. 18 în municipiul Constanța, județul Constanța. Terenul pe care s-a produs incendiul este un teren viran. Incendiul a fost localizat și stins, în urma intervenției a unei autospeciale, aparținând ISU Dobrogea, în acceași zi, la ora 15.15.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**